Ալեքսանդր Գոլովին (ֆուտբոլիստ)

**Ալեքսանդր Գոլովին** (, ), ռուս պրոֆեսիոնալ ֆուտբոլիստ։ Ներկայումս հանդես է գալիս Մոնակոյի և Ռուսաստանի ազգային հավաքականի կազմում։ Խաղում է կենտրոնական կիսապաշտպանի դիրքում։

## Ակումբային կարիերա
### ԲԿՄԱ Մոսկվա
Գոլովինը ԲԿՄԱ Մոսկվայի ակադեմիայի սան է։ Իր պրոֆեսիոնալ դեբյուտը նշել է 2014 թվականի սեպտեմբերի 24-ին՝ Ռուսաստանի գավաթի Խիմկի Ձեռժինսկի դեմ խաղում։ Իր առաջին հանդիպումը Ռուսաստանի առաջնությունում անցկացրեց 2015 թվականի մարտի 14-ին՝ փոխարինման մտնելով Մորդովիայի դեմ հանդիպման 72-րդ րոպեին։ Իր դեբյուտը Չեմպիոնների Լիգայում Գոլովինը նշեց 2015 թվականի օգոստոսի 5-ին՝ որակավորման փլեյ օֆֆ փուլի Սպարտա Պրահայի դեմ խաղում։

2016 թվականի գարնանը Գոլովինը դարձավ թիմի հիմնական կազմի խաղացող՝ կազմից դուրս թողելով Ռոման Շիրոկովին։ Իր պրոֆեսիոնալ կարիերայի առաջին գոլը խփեց 2016 թվականի ապրիլի 9-ին՝ Մորդովիայի դեմ խաղում։ Ապրիլի 20-ին՝ Ռուսաստանի գավաթի Կրասնոդարի դեմ խաղում Գոլովինը դարձավ դուբլի հեղինակ՝ օգնելով իր թիմին հաղթել 3-1 հաշվով և դուրս գալ Ռուսաստանի գավաթի եզրափակիչ, որտեղ սակայն պարտվեց Զենիտին 4-1 հաշվով։ 2015-16 մրցաշրջանում Գոլովինը ԲԿՄԱ-ի հետ հաղթեց Ռուսաստանի առաջնությունը՝ անցկացնելով 17 հանդիպում և դառնալով 1 գոլի հեղինակ։

2016-17 մրցաշրջանում Գոլովինը դարձավ թիմի առաջնորդներից մեկը՝ մասնակցելով Ռուսաստանի առաջնության բոլոր 30 հանդիպումներին և դառնալով 3 գոլի հեղինակ։ 2016 թվականի դեկտեմբերի 2-ին նա երկարաձգեց իր պայմանագիրը ԲԿՄԱ-ի հետ մինչև 2021 թվականը։ 2018 թվականի մարտի 15-ին՝ Օլիմպիկ Լիոնի դեմ խաղում Գոլովինը խփեց իր առաջին գոլը եվրոպական մրցաշարերում՝ ճանաչվելով այս շրջանի լավագույն ֆուտբոլիստ և օգնելով իր թիմին անցնել Եվրոպայի Լիգայի քառորդ եզրափակիչ, որտեղ Գոլովինը գոլի հեղինակ դարձավ նաև Արսենալի դեմ խաղում, թեև ԲԿՄԱ-ն երկու խաղերի արդյունքում պարտվեց 6-3 հաշվով։ Այս մրցաշրջանում նա ընդգրկվեց Եվրոպայի Լիգայի լավագույն երիտասարդ ֆուտբոլիստների ցանկում՝ 5 խաղում խփած 2 գոլով։ ԲԿՄԱ Մոսկվայի առաջին թիմի կազմում Գոլովինը անցկացրեց 113 հանդիպում՝ դառնալով 13 գոլի և 11 գոլային փոխանցման հեղինակ։

### Մոնակո
2018 թվականի հուլիսի 27-ին Գոլովինը 5 տարվա պայմանագիր կնքեց Մոնակոյի հետ։ Ակումբը նրա համար վճարեց 30 միլիոն եվրո։

## Միջազգային կարիերա
[ձախից|մինի|295x295փքս|Գոլովինը [Ռուսաստանի ֆուտբոլի ազգային հավաքական|Ռուսաստանի կազմում 2018 թվականին]]
Ռուսաստանի Մ17 հավաքականի կազմում Գոլովինը հաղթեց 2013 թվականի Եվրոպայի առաջնությունը, ինչպես նաև մասնակցեց 2013 թվականի Մ17 աշխարհի առաջնությանը, որտեղ դարձավ 1 գոլի հեղինակ, իսկ Ռուսաստանը դուրս մնաց 1/8 եզրափակչից։ 2015 թվականին նա Մ19 հավաքականի կազմում մասնակցեց Եվրոպայի առաջնությանը, որում Ռուսաստանը զբաղեցրեց 2-րդ հորիզոնականը։

Ռուսաստանի ազգային հավաքականի կազմում իր դեբյուտը Գոլովինը նշեց 2015 թվականի հունիսի 7-ին՝ Բելառուսի դեմ ընկերական խաղում՝ այս խաղում դառնալով գոլի հեղինակ։ Իր հաջորդ հանդիպումը ազգային հավաքականի կազմում անցկացրեց 2016 թվականի մարտի 26-ին՝ Լիտվայի դեմ խաղում՝ այս խաղում նույնպես դառնալով գոլի հեղինակ և օգնելով իր թիմին հաղթել 3-0 հաշվով։

Ռուսաստանի հավաքականի կազմում Գոլովինը մասնակցեց 2016 թվականի Եվրոպայի առաջնությանը և 2017 թվականի Կոնֆեդերացիաների գավաթին՝ մասնակցելով առաջնությունների բոլոր խաղերին, սակայն երկու դեպքում էլ Ռուսաստանը չկարողացավ անցնել խմբային փուլի արգելքը։

2018 թվականի հունիսի 3-ին Գոլովինը ընդգրկվեց աշխարհի առաջնության համար Ռուսաստանի վերջնական կազմում։ Հունիսի 14-ին՝ առաջնության բացման՝ Սաուդյան Արաբիայի դեմ խաղում նա դարձավ գոլի և 2 գոլային փոխանցման հեղինակ՝ օգնելով Ռուսաստանին հաղթել 5-0 հաշվով։ Գոլովինը մասնակցեց ևս 3 հանդիպման, իսկ Ռուսաստանը դուրս մնաց քառորդ եզրափակչում՝ հետխաղյա 11-մետրանոցների հարվածաշարում պարտվելով Խորվաթիային։

## Կարիերայի վիճակագրություն
### Ակումբային վիճակագրություն
*2018 թվականի հունիսի 14-ի դրությամբ*

### Միջազգային վիճակագրություն
*2018 թվականի հունիսի 14-ի դրությամբ*

### Միջազգային գոլեր

## Նվաճումներ
### Ակումբային
**ԲԿՄԱ Մոսկվա**

* Ռուսաստանի առաջնություն․ 2015–16

### Միջազգային
**Ռուսաստան Մ17**

* ՈՒԵՖԱ Եվրոպայի Մ17 առաջնություն․ 2013

## Ծանոթագրություններ

## Արտաքին հղումներ
* Գոլովինի պաշտոնական Ինստագրամի էջը
* Գոլովինը transfermarkt-ում
* Գոլովինը soccerbase.com-ում
* Գոլովինը WhoScored.com կայքում
*Գոլովինը Մոնակոյի պաշտոնական կայքում 
* Գոլովինը Ռուսաստանի առաջնության կայքում 
* Գոլովինը ՈՒԵՖԱ-ի պաշտոնական կայքում
*Գոլովինը ՖԻՖԱ-ի պաշտոնական կայքում 

Կատեգորիա:2018 թվականի ֆուտբոլի աշխարհի առաջնության մասնակիցներ
Կատեգորիա:ԲԿՄԱ Մոսկվայի ֆուտբոլիստներ
Կատեգորիա:Մոնակոյի ֆուտբոլիստներ
Կատեգորիա:ՈՒԵՖԱ Եվրո 2016-ի ֆուտբոլիստներ
Կատեգորիա:ՈՒԵՖԱ Եվրո 2020-ի ֆուտբոլիստներ
Կատեգորիա:Ռուս ֆուտբոլիստներ
Կատեգորիա:Ռուսաստանի Պրեմիեր Լիգայի խաղացողներ
Կատեգորիա:Ռուսաստանի հավաքականի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Ռուսաստանի սպորտի վաստակավոր վարպետներ